CELEX: 32017D0711
Language: hu
Date: 2017-04-18 00:00:00
Title: A Bizottság végrehajtási (EU) 2017/711 határozata (2017. április 18.) a Dán Királyság és a Németországi Szövetségi Köztársaság által a Közösség tagállamainak kikötőibe érkező vagy onnan induló személyhajókon utazó személyek nyilvántartásáról szóló 98/41/EK irányelv 9. cikkének (4) bekezdésével összefüggésben kérelmezett eltérésről (az értesítés a C(2017) 2371. számú dokumentummal történt)

20.4.2017   
            
            
               HU
            
            
               Az Európai Unió Hivatalos Lapja
            
            
               L 104/26
            
         A BIZOTTSÁG VÉGREHAJTÁSI (EU) 2017/711 HATÁROZATA
   (2017. április 18.)
   a Dán Királyság és a Németországi Szövetségi Köztársaság által a Közösség tagállamainak kikötőibe érkező vagy onnan induló személyhajókon utazó személyek nyilvántartásáról szóló 98/41/EK irányelv 9. cikkének (4) bekezdésével összefüggésben kérelmezett eltérésről
   
      
         (az értesítés a C(2017) 2371. számú dokumentummal történt)
      
   
   (Csak a dán és a német nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a Közösség tagállamainak kikötőibe érkező vagy onnan induló személyhajókon utazó személyek nyilvántartásáról szóló, 1998. június 18-i 98/41/EK tanácsi irányelvre (1) és különösen annak 9. cikkének (4) bekezdésére,
   mivel:
   
               (1)
            
            
               A 98/41/EK irányelv célja a személyhajókon tartózkodó utasok és személyzet biztonságának és mentési lehetőségeinek növelése, valamint a felkutatási és mentési tevékenységek hatékonyabb végrehajtása és a balesetek következményeinek hatékonyabb kezelése.
            
         
               (2)
            
            
               A 98/41/EK irányelv 5. cikkének (1) bekezdése előírja, hogy a tagállamok kikötőit elhagyó vagy az indulási ponttól húsz tengeri mérföldnél nagyobb távolságra eltávolodó minden személyhajóról bizonyos információkat közölni kell.
            
         
               (3)
            
            
               A 98/41/EK irányelv 9. cikkének (4) bekezdése értelmében a tagállamok kérhetik a Bizottságtól, hogy részben vagy egészben engedélyezzen eltérést a szóban forgó rendelkezés alkalmazásától.
            
         
               (4)
            
            
               2015. szeptember 29-i levelében a Dán Királyság és a Németországi Szövetségi Köztársaság kérelmet nyújtott be a Bizottsághoz arra vonatkozóan, hogy eltérhessen a 98/41/EK irányelv 5. cikkének (1) bekezdésében meghatározott, a személyszállító hajókon közlekedő utasokra vonatkozó információk rögzítésére vonatkozó kötelezettség alkalmazásától a Rostock–Gedser útvonalon mindkét menetirányban közlekedő valamennyi személyszállító hajó esetében.
            
         
               (5)
            
            
               2015. november 5-én a Bizottság további információkat kért a Dán Királyságtól és a Németországi Szövetségi Köztársaságtól annak érdekében, hogy elvégezhesse a kérelem értékelését. 2016. május 25-én a Dán Királyság és a Németországi Szövetségi Köztársaság benyújtotta válaszát.
            
         
               (6)
            
            
               A Bizottság az Európai Tengerészeti Biztonsági Ügynökség (EMSA) segítségével a rendelkezésre álló információk alapján értékelte az eltérés iránti kérelmet.
            
         
               (7)
            
            
               A Dán Királyság és a Németországi Szövetségi Köztársaság az alábbi információkat közölte: 1. a meghatározott útvonalon a kétméteres hullámmagasságot elérő erős hullámzás előfordulási valószínűsége éves átlagban 10 % alatt van; 2. az eltérés iránti kérelem hatálya alá sorolandó hajók menetrend szerint közlekednek; 3. a hajójáratok útvonala az indulási ponttól nem haladja meg a harminc mérföldes távolságot; 4. azon a tengerszakaszon, amelyen a személyhajók közlekednek, hajózást támogató parti rendszer és megbízható időjárás-előrejelző rendszer működik, valamint megfelelő és kielégítő felkutató- és mentőlétesítmények állnak rendelkezésre; 5. az útvonal jellege és a járatok menetrendje nem egyeztethető össze azzal a követelménnyel, amely szerint az utasok adatait a szárazföldi közlekedéssel összehangolt módon kell rögzíteni; valamint 6. az eltérés iránti kérelem nem jár semmilyen negatív hatással a versenyre.
            
         
               (8)
            
            
               Az értékelés végeredménye azt mutatja, hogy az eltérés iránti kérelem jóváhagyásához minden feltétel teljesült.
            
         
               (9)
            
            
               Az e határozatban előírt intézkedések összhangban vannak a tengeri közlekedés biztonságával és a hajókról történő szennyezés megelőzésével foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A Dán Királyság és a Németországi Szövetségi Köztársaság által a 98/41/EK irányelv 9. cikkének (4) bekezdésének értelmében benyújtott, a Rostock–Gedser útvonalon mindkét menetirányban közlekedő, menetrend szerinti személyhajókon utazó személyek tekintetében az említett irányelv 5. cikkének (1) bekezdésében meghatározott információk rögzítésétől való eltérés iránti kérelmet a Bizottság jóváhagyja.
   2. cikk
   Ennek a határozatnak a Dán Királyság és a Németországi Szövetségi Köztársaság a címzettjei.
   
      Kelt Brüsszelben, 2017. április 18-án.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 188., 1998.7.2., 35. o.